ming030890/wiki-yue-high-quality huggingface dataset:
拉斯普京

拉斯普京（Григорий Ефимович Распутин，1869年1月22號—1916年12月29號）係俄羅斯神秘學家，畀末代皇帝尼古拉二世嘅皇后寵信，最後被暗殺。
時四陳公祠

〈文物之蓮塘村時四陳公祠〉 (簡體中文)。黃埔區九龍鎮人民政府。
時凶獵殺

《時凶獵殺》（Looper）係一部2012年美國科幻驚悚電影，由萊恩尊遜做導演。主演係布斯韋利士、祖瑟夫哥頓利域、Emily Blunt。
時劍波

時劍波（粵拼：si4 gim3 bo1；1978年8月17號—），係中國唱作人、音樂製作人。佢喺南京理工大學畢業。
時區

時區（粵拼：si4 keoi1）係根據一片地區嘅標準時間做本地時間嘅分區。大部份嘅時區都係差一個鐘，通常係根據格林威治時間（參考世界協調時，UTC）同本地時相差來分別。
標準時區係根據地球呢個橢球形分做廿四瓣，每瓣佔經度15度。每個同隔籬嗰區差一個鐘。不過，因為政治同地理緣故，時區跟住政治邊界或國內時間（例如夏令時間唔同），變到巖巖嵾嵾，時區界綫亦都可能會隨時有變。

理論時區
理論時區以被15整除嘅子午綫為中心，向東西兩邊延伸7.5度，即係每15°劃分一個時區，即係理論時區。理論時區嘅時間採用其中央經綫（或標準經）嘅地方時。所以每差一個時區，區時相差一個鐘，相差幾多個時區，就相差幾多個鐘頭。東邊嘅時區比西邊嘅時區時間嚟得好早。日期廢事搞亂晒，就提出咗日界綫嘅概念。

法定時區
但係，有啲時區嘅形狀係唔規則，呢個係為咗避開國界綫，而且比較大嘅國家以國家內部行政分界綫為時區界綫，呢個係實際時區，即係法定時區。
時域

時域（英文：time domain）喺工程學等領域上係指分析一段喺若干時間點之間嘅數據、訊號、或者函數嘅時間點相關資訊。
揪你出去玩

〈揪你出去玩〉係馬來西亞歌手黃明志同台灣歌手謝和弦合作發行嘅單曲，喺2021年12月10號發行。歌曲以搖滾形式，唱出武漢肺炎疫情結束後最想做嘅事。2021年底，武漢肺炎疫情已經肆虐兩年。由於好多國家同地區對來自疫情嚴重地區嘅公民同遊客實施咗隔離、入境禁令，令到民眾唔可以出國玩。黃明志表示，創作呢首歌寫出大家心中嘅希望想出國玩、拋開口罩唔使有實名制嘅日子，又向醫護人員同抗疫前線人員致敬。
揭西

揭西（粵拼：kit3 sai1）係廣東揭陽一縣，縣政府駐河婆街道，面積1279平方公里，人口90萬。啲人主要講客家話（北、中部）同潮汕話（南部）。
揭詠芯

揭詠芯（英文：Kit Kit Wing Sum，2001年10月6號—）係香港無綫電視細路煮嘢食比賽節目《我係小廚神2》冠軍，因為年紀大啲所以有外號「大佬Kit」。贏咗之後簽約無綫電視，而家係細路節目《猩猩廚房》嘅客席主持。
揭氏曾經喺孫方中書院同埋港九街坊婦女會孫方中小學讀書。
握手

握手（有啲地區叫摩梭）係一種禮貌手勢，都係友善手勢。兩個人揸住對方一隻手，可以係兩隻右手，亦可以係兩隻左手，隻手要郁郁吓。通常喺介紹、見到人、離開、祝賀或者達成一致時係會握手。握手嘅目的係表達信任、協調同平等，可能源於話明手上冇武器嘅手勢。
揭東

揭東係中國廣東揭陽一區，面積850平方公里，人口127萬。
揭示

揭示（reveal）喺敘事學上係一種情節裝置，指情節到咗某一點，主角得知一件前所未知但好重要（通常有伏筆）嘅資訊。
揭單

揭單，單一種，錢銀嘅法律文件，按單上條款，法律上憑單可以攞到錢銀。通常見於借錢，憑紙得本金同利息。銀行本票都係揭單，理論上銀紙都算。
英文叫佢做promissory note。
孫文都曾經同鏡湖醫院簽過揭單，借錢開咗中西醫局。
有個閨密叫祖藍

《有個閨密叫祖藍》（英文：Cho Lam Is My Sis）係香港電視廣播有限公司嘅訪談節目，由王祖藍做主持，喺2022年7月31號到9月18號香港時間逢禮拜日22:30到23:00喺翡翠台播，最後一集喺10月1號禮拜六21:15到22:00喺翡翠台播。節目主持王祖藍去到中國大陸探訪喺嗰度發展嘅香港女藝人。
有利建築

有利集團有限公司，簡稱有利集團，係由黃業強喺1958年創立，依家主要做建築同地產發展嘅業務。佢嘅股份自1991年喺香港交易所主板上市。集團總部喺香港九龍灣宏照道38號常悅道9號企業廣場1座10樓。業務範圍包括香港、新加坡、澳門同中國等地。
有個保險Friend

《有個保險Friend》（Good Insurance Agent），係香港電視娛樂製作嘅訪談節目，由張堅庭主持，2019年6月23號到7月21號逢禮拜日20:00-20:30喺ViuTV播。節目主持會同幾位理財顧問一齊探討保險話題。
有人共鳴

《有人共鳴》係香港歌手林奕匡出嘅第四張唱碟，喺2015年11月13號由索尼音樂發行。
有光亮太

有光亮太（1981年4月2號—）係日本足球員，司職前鋒，效力過Real Cesate，福岡黃蜂，及長崎成功丸。
有個人

《有個人》係香港歌手張學友喺1998年6月至11月錄嘅一張粵語專輯，喺1999年1月推出；專輯由寶麗金唱片公司發行，係張學友個人喺寶麗金時代嘅最後一張粵語專輯。

介紹
由於唱片喺新年嘅時候發行，所以唱片公司以賀歲唱片做主打，隨碟送紀念檯曆等物品，喺張學友嘅唱片入面好罕見。唱片以香港樂壇新進音樂人Eric Kwok嘅作品《有個人》做主打，其他派台歌曲重有《我應該》、《寂寞的男人》同《和好不如初》。另外，古裝電視劇「雪山飛狐」主題曲《愛你痛到不知痛》，專輯入面收錄嘅版本係經過幾大幅度修改，加上重新以富現代感編曲後再重新灌錄嘅，呢個版本同原版本嘅效果有一定程度嘅分別。
《有個人》專輯亦某程度上為喺同年上半年開始嘅《友個人99世界巡迴演唱會》造勢，單曲嘅歌詞被認為係張學友同羅美薇相戀到結婚嘅一個寫照。
唱片喺1999年發行，呢年開始，香港流行音樂行業開始咗一個到依家重持續緊嘅青黃不接時代，而張學友呢張唱片發行後，被一啲本地傳媒叫做香港樂壇嘅「良心」，係嗰時為數唔多唔靠外型包裝、唔靠緋聞炒作，剩係靠動人嘅音樂去影響樂迷嘅樂壇巨星。
有利銀行

有利銀行（Mercantile Bank），最初叫印度倫頓中國三處匯理銀行（Chartered Mercantile Bank of India, London and China，倫頓即係倫敦噉解）係英國皇家特許銀行，1853年喺印度孟買創立。1854年，有利銀行喺上海開分行，香港分行喺1857年開業，係第二間喺香港開業嘅銀行。1858年，有利銀行總行搬咗去英國倫敦。
有利銀行係喺香港銀行體系起住重要作用嘅一間英資銀行，1862年獲准發行港元銀紙。喺一段長時間裏面，佢一直係香港三大發鈔銀行之一。1892年，該行改組並放棄發鈔特許，並改名為有利銀行（Mercantile Bank of India），以有限公司註冊。1912年，有利銀行出返銀紙，直至1974年後至停止。1959年12月，有利銀行俾香港上海滙豐銀行收購，英文名亦冇咗「印度」呢個詞，並喺1966年將總行搬去香港。
1984年，有利銀行轉售美國萬國寶通銀行（家下嘅花旗銀行），1987年再轉售日本三菱銀行（家下嘅三菱東京UFJ銀行）。
有吉佐織

有吉佐織（1987年11月1號—）係日本足球員，踢後衞，曾經喺2012～2016年間為日本女子足球代表隊出場49次，入咗1球。佢代表日本參加過2015年FIFA女子世界盃。
李倫

李倫（1927年10月30號—2019年6月25號）係中國人民解放軍將領同中將。佢係李克農個仔。

生平
李倫1927年喺安徽省巢縣出世，1939年參加八路軍，1941年起先後入延安自然科學院（依家嘅北京理工大學）、抗日軍政大學、炮兵學校學習，1945年加入中國共產黨。曾任晉綏軍區司令部參謀、華東野戰軍副營長、第三野戰軍營長，參加過濟南、淮海、渡江等戰役。建國後歷任團副參謀長，中央軍委運輸司令部科長，總參謀部軍事交通部科學研究室主任、訓練處副處長，總後勤部運輸部處長，總後勤部軍事交通部副部長、部長。1986年後任解放軍後勤學院院長，中國人民解放軍總後勤部副部長、總後黨委委員。係中共十三、十四大代表，第七屆全國人大代表，第八屆全國人大常委（解放軍）、財經委員會委員。
1988年，授予中國人民解放軍中將，曾經擔任總後勤部副部長。
2019年6月25號凌晨喺北京逝世，享年92歲。
李信希

李信希（英文：Aris Li，1994年5月17號—），前名李悅瀚（英文：Ares Li），係香港演員，舊時做過無綫電視藝員，參加第26期無綫電視藝員訓練班入行，拍過一啲電視劇，2016年離開無綫。佢出名演出係2016年電影《點五步》入面做「架兩」角色。
李修仁

李修仁（1921年12月—2016年2月1號），山西遼縣（今左權縣）五里垢村人，係中華人民共和國政治人。佢喺1937年加入中國共產黨，2016年2月1號因病喺太原逝世，終年95歲。
李修平

李修平（粵拼：lei5 sau1 ping4；1963年2月16號—）係央視播音員主持人業務指導委員會人員，做過中國中央電視台嘅中國新聞主播，中國廣播電台嘅主要播音員。
佢喺2009年攞到金話筒獎。
作為中央電視台新聞節目《新聞聯播》嘅播音員，佢係全國享有盛譽。

生平
李修平1963年2月嚮甘肅蘭州出世，老竇李林緒係鐵道部第一勘察設計院嘅橋工程師。
1983年進入中國傳媒大學廣播專業，1987年畢業。畢業之後，佢加入咗甘肅電視台，1989年10月13號起，李修平主持《新聞聯播》。
2013年2月，李修平畀請為西北師範大學教授。佢同海霞唱咗《二月裏來好春光》、《生產大合唱》。

生活
李修平同張春賢結婚。張春賢係中國共產黨政治局委員，新疆市委書記，兩人有個女。
李俊華

李俊華（英文：Lee Chun Wah，3月4號—）係香港舞者同機械舞導師，外號孖八，無綫電視男藝員，係電視台高級管理人員王祖藍嘅表弟。
李修頓

李修頓（英文：Lee Michael Zeldin，1980年1月30號—），美國共和黨政治人物。

選舉經歷
喺2022年紐約州州長選舉，佢代表共和黨參選，並得到美國親北京派華人僑領江錦鑫支持，但係以6%之差輸咗比民主黨現任州長霍楚。
李倩怡

李倩怡（英文：Lee Sin Yi，1999年5月2號—）係俾香港警察通輯嘅香港女子。17歲因為參加2016年年初一旺角騷亂，俾政府告兩條暴動罪。原本佢應該係區院審嘅，不過佢喺2017年1月冇出現，所以法庭充公咗佢三千蚊保釋金，同埋出埋窩輪。佢而家俾警察通緝緊。
2017年8月網上流傳咗一段佢嘅聲明同埋錄音，話佢唔信香港有法治，佢講：「你哋可以話怯懦，逃避香港司法嘅審判。」佢話係有台獨派嘅人幫手，之後佢自己揀咗逃亡。
台灣移民署證實，李倩怡喺2017年1月6號揸旅遊簽證入境之後冇出過境，喺台灣已經係逾期停留。

經過
李倩怡喺2016年魚蛋革命向差人掟嘢，俾差人捉咗，告佢兩條暴動罪同一條襲警罪。
李倩怡因為係2017年1月棄保潛逃去咗台灣，而俾法庭落通緝令。
2017年8月22日，李倩怡出錄音，公開話自己已經俾台灣人權組織睇住，重話而家香港司法機構剩係識搞到人變政治犯，講到明對香港法治冇乜希望。
另外，有forum講起有個人叫「Turbo」，呢個人可能係李倩怡。
2019年5月7日，佢用預先錄音形式喺基進黨嘅節目出現，同場重有用視像訪問嘅林榮基、主持林保華同埋楊月清。
李修賢

李修賢（英文：Danny Lee，1952年8月6號—）係香港電影演員、監製，以擅於製作警匪片而出名。

生平
李修賢係喺大陸出世，無耐移居香港。十七歲嗰陣加入咗邵氏，開始演出電影。佢喺1973年已經開始做主角，但當時知名度都唔算好高。
到1977年佢開始轉去幕後發展，慢慢做咗導演。佢專門拍警匪片，有時間唔中演出下。1984年佢憑住《公僕》呢部片，贏得香港電影金像獎最佳男主角。後來喺1988年，提拔周星馳參演《霹靂先鋒》，幫咗佢贏得嗰年台灣電影金馬獎最佳男配角；1993年搵咗黃秋生演《八仙飯店之人肉叉燒包》，重幫埋佢贏得1993年香港電影金像獎最佳男主角。
由於九十年代尾電影市道轉差，李修賢改為喺大陸演吓一啲劇集。
李偉健

李偉健（英文：Kim Li，1978年11月4號—）係香港無綫電視經理人合約男藝員，參加2009年香港先生選舉入行，而家主要幫無綫拍下電視劇，代表作係處境劇《愛·回家》嘅程志美（Terry）同《愛·回家之開心速遞》嘅龍力王（Terry）。佢小學就讀新會商會藍田小學。
易通

易通 (趙以夫)，南宋經學家趙以夫嘅著作。
易通 (蘇淵雷)，中國近代學者蘇淵雷嘅著作。
易潔鑊

易潔鑊係種容易清潔嘅鑊，面頭鍍咗一隻叫特氟龍嘅塗層，煮嘢食時唔容易黐底。
易用度檢測

易用度檢測（英文：usability inspection）喺人機互動上指靠易用度專家用客觀方法親自評估一個電腦系統嘅易用度。例如認知走查法（cognitive walkthrough）係一種成日用嘅易用度檢測做法，當一個設計者用認知走查法嗰陣，佢首先要列出嗮「如果用家想要用隻軟件達到某樣效果，需要經過邊啲步驟？」，例如評估緊隻繪圖軟件，列出如果用家想要增加幅圖嘅光度需要先後撳邊個掣；然後 foreach 步驟，設計者都會問幾條問題：
用家能唔能夠輕易睇得出要撳邊個掣？
用家能唔能夠理解隻軟件對嗰個功能嘅描述？
... 等等。個設計者會一路做以上嘅嘢，做到評估嗮隻軟件嘅各種功能為止。
易烊千璽

易烊千璽（粵拼：jik3 joeng4 cin1 saai2；簡化字：易烊千玺；英文：Jackson Yee；2000年11月28號—）係中國大陸嘅男歌手、舞蹈家同演員，亦係TFBOYS樂隊其一成員，湖南懷化人。佢喺2009年嘅兒童才藝比賽入面俾經理發掘而到TF娛樂公司簽約，成為TFBOYS樂隊成員之一。
佢喺2017年度發佈嘅單曲——《離騷（哀歌）》俾中國看板電台列做2017年度普通話歌。亦試過俾中國文化遺產保護基金會列佢做長城保護同公益大使，成為第一位攞到呢項榮譽嘅名人。
易茗

易茗（1952年—；本名李南岡），係中國填詞人、中國音樂家協會會員。佢喺東北師範大學畢業。佢寫過最出名嘅歌係《好漢歌》。

填詞作品
呢個表唔完整，歡迎加料。
《好漢歌》
易經

易經，或者單叫易，一般指現今只流傳嘅周易，係最古老嘅中文書。易係讀貿易個易(jik6)，係指變化。佢係古代中國嘅宇宙觀兼哲學，係中國文化嘅中心。呢套哲學嘅中心係陰同陽，兩股相反嘅性質之間嘅動態平衡 ，當事件嘅演變係一種過程，同變化本身係永恆不變。易經行文似係占卜著作。
多數人相信易經係中國周代成書，所以叫周易。而司馬遷響史記度寫周文王所編，不過後世考證唔係同意呢個講法。易經到東周戰國時代，已經唔係一睇就明，所以另外有人寫本易傳來解譯易經。家下易經通常都係兩本內容夾埋一齊。
易呢本書對中國生活有好大影響，政治，經濟，軍事，醫學等等唔同範疇都受佢影響。儒家道家家都推崇易經。因為易有兼有占卜同哲學兩種特質，古人都響呢兩方面着手研究，一派着重占卜，叫象數派，而另一派着重哲學，叫義理派。易經後來衍生好多研究，出名嘅河圖洛書、太極圖都係其中之一。
由另一方面睇，易經有好多人生智慧，經常被引用。「天行健，君子以自強不息；地勢坤，君子以厚德載物。」(孔子《繫辭》乾；坤)就係清華大學嘅校訓。
金庸降龍十八掌嘅名堂，嚟自《周易》爻辭。其中「亢龍有悔」嚟自乾·上九。
曉峯灣畔

曉峯灣畔（Mountain Shore）喺香港新界馬鞍山，係一個住宅樓，地址係馬鞍山沃泰街8號，喺2002年落成。發展商係香港房屋協會，管理公司係置邦物業管理有限公司。呢個係夾心階層住屋計劃嘅屋苑，最後改為私人樓用市值價錢賣。

特色
曉峯灣畔設有健身室、網球室、活動室等等。大部分單位都有城門河同埋吐露港景觀。
曉域

曉域（Lleyton Glynn Hewitt，1981年2月24號—）係澳洲男子職業網球員。身高180厘米（5'11"），體重77公斤（170磅）。

球員生涯
曉域係右手揸拍，3歲開始打波，1998年轉打職業賽，當時17歲。
曉域嘅教練係Tony Roche。
曉士

曉士（英文：Mark Hughes，1963年11月1號—），綽號「Sparky」，係威爾斯前足球員同英格蘭乙組足球聯賽球會巴拉福特城現任領隊。佢幫威爾斯足球代表隊上陣過72次，射入16球。
廣州小學一覽

呢份表列出喺廣州嘅小學，部分資料來自廣州市教育局。想搵冇咗嘅小學，請睇廣州冇咗嘅學校一覽。
廣州客車廠

廣州客車廠（粵拼：gwong2 zau1 haak3 ce1 cong2），簡稱廣客（gwong2 haak3）或廣州牌（gwong2 zau1 paai4），係中國廣東省廣州市嘅一間已經執咗笠嘅客車廠。位置就喺而家天河區元崗路一帶。呢間客車廠喺1949年10月16號成立，2000年10月中旬執笠。

史
廣州牌嘅最後一部雙層巴
1949年10月16號，客車廠正式成立，嗰時嗌「廣州市車管處汽車修理組」，後嚟改名做「廣州汽車修理組」嚟出同裝巴士。
1970年代初，客車廠出嘅越秀牌大客車，曾經俾中國外交部做咗禮賓司送鬼佬嘅專用車。
1970年代中葉，客車廠正式出咗鉸接式巴士。
1980年代初，客車廠出嘅GZK6874E型客車曾經做咗國務院總理送畀利比里亞國家元首嘅禮物。
1984年，公司改名做「廣州客車廠」。
從1993年8月開始，由於廣州率先搞「前門上車，後門落車」嘅制度。結果佢出廠啲客車好多人買，唔單止創下賣走1300部巴士嘅紀錄，甚至有一段時期賣到斷貨。
1993年12月，客車廠曾經出過雙層巴士品種。
1996年，客車廠以佢嘅核心，搞咗廣州客車集團公司，甚至喺1999年9月收購咗廣東客車廠。

執笠
廣州牌嘅最後一部巴士
由於中國內地喺1990年代經過咗「八五」同「九五」嘅工程計劃，搞到汽車生產銷售發展得好快，加上一系列嘅經濟調整，就喺2000年10月中旬，由於客車廠適應唔到嗰時嘅經濟發展，結果俾市場經濟淘汰而執笠，結束咗51年嘅歷史。而公司出產嘅巴士方面，雙層巴士喺2001年4月正式退役，而佢間廠冚唪唥嘅巴士喺2005年12月23號先至正式淘汰嗮。
廣州巴士縱火案

廣州巴士縱火案係2014年7月15號19點30分發生嘅由301號巴士喺廣州大道南嘅墩和站停車嗰陣，發生咗着火之後就爆炸嘅一單慘案。而呢單案搞到有2個人死咗，32個人受咗傷。

經過
喺2014年7月15號晚黑19點30分，一部由北向南行緊嘅301號巴士喺行到廣州大道南嘅墩和站嗰陣，有位犯罪嫌疑人喺落車之前，就㗳低條腰，用咗同火機差唔多嘅嘢，就喺巴士嘅後門對面座位度點着咗有80cm長，差唔多40cm闊嘅格仔花紋蛇皮編織袋，之後個袋上就飆出火星。嗰個男仔喺個袋飆咗火星之後就即刻喺部巴士嘅後門走甩咗，重要係雞噉腳走得鬼咁快嘅。車入面啲乘客發現咗有火星之後就唔多妥，即刻爭先壅後走嗮落車嚟避難，而有啲乘客就嚟唔徹，結果巴士着火嗰陣重未落車。就係噉過咗5分鐘，成部巴士變咗個火球，甚至重波及到喺巴士月台嗰邊等緊車嘅乘客。而巴士頂即刻當場變到得返散架。而呢單嘢搞到有2個人死咗，32個人受咗傷。

結果
後嚟廣州警方發佈咗同廣州301號巴士火燭爆炸案入面嘅嫌疑犯，就係一位喺湖南省衡陽市衡南縣近尾洲鎮朱雅村入面住嘅人——歐長生，廣州當地嘅派出所已經去咗嗰個村嚟搞調查。而嗰個村嘅支書——陳少華就話畀記者知：「歐長生嘅阿爸阿媽都係農民，而佢老竇係小組長。」喺2011年9月，歐長生嚟咗廣州之後就喺白雲區嗰邊租咗間屋嚟住。後嚟佢話因為賭錢輸得太多而唔憤頸，結果就搞出咗單縱火案喇。而呢單案同2014年6月25號嘅武廣高鐵破壞案嘅嫌疑犯都係一樣。
喺發生咗呢單嘢之後嘅第二日晏晝，廣州市當局嘅交通部門同二汽公司開咗個表揚會，表揚嗰日301號巴士發生嘅縱火案入面嘅當事司機——馮建暉。
廣州少年兒童圖書館

之前圖書館喺而家廣州民間金融街嘅永安堂。1992年，廣東省政府還咗永安堂畀胡仙直到1995年5月31號捐畀廣州市政府之後嘅24個鐘做咗少年兒童圖書館。而海珠分館喺2007年6月1號正式開館。
由於廣州圖書館嘅中山路館喺2013年4月1號停用，所以政府決定喺2015年3月1號改佢做廣州少年兒童圖書館，重做佢嘅總館。
廣州巴士

廣州巴士，或者叫廣州公交，係講廣州市嘅巴士事業，到而家為止，喺廣州係由廣州市政府主導下調撥財政資源搞嘅，喺廣州地區畀咗第一、二、三巴士公司壟斷嗮成個廣州嘅巴士營運。而家嘅廣州巴士都重喺度發展緊。

黃包車時期
喺19世紀尾，廣州市入面嘅主要交通工具都係喺日本進口嘅黃包車，而所謂嘅「黃包車」重可以嗌「東洋車」。喺嗰時，由於巴士重未普及，嗰啲黃包車其實都係啲舊式木輪車，而廣州市入面營運緊嘅黃包車公司——利源、協安、大益、安樂等10幾間公司有成200部黃包車咁多。而黃包車係可以按路線跟住個門牌度送過去，都幾方便下，而黃包車嘅生意都做咗好耐，嗰時嘅黃包車係廣州市入面嘅主要交通工具。

汽輪車嘅流行
由於黃包車入咗中國之後就俾人改咗好多次，一直改到汽輪車嘅版本為止。喺嗰時，啲人重喺度升緊黃包車嘅級嗰陣就出咗一批腳踏三輪搭客車，喺腳踏三輪搭客車出現咗之後，黃包車就開始淘汰啦。

巴士嘅出現
到咗1920年，嗰時嘅由於有好多搭客車出嚟馬路度行，喺廣東電車有限公司喺鬼佬地區買咗批鐵輪貨車嚟改成個搭客汽車，嗰時因為品質好差，搞到猛咁出交通事故而俾政府禁咗。到咗1922年，加拿大華僑蔣壽石，就喺加拿大度買咗15部舊嘅貨車返嚟，上面加個頂篷同兩排長嘅座凳嚟搞成嘅8座客車。嗰時重辦咗廣州嘅第一間巴士公司嚟推廣巴士業務。嗰時有首廣告歌都幾㷫下：「搭上加拿大，快趣好世界；行路嚤得多，車仔冇咁快；一粒銀芝麻，快搭加拿大。」

「火柴盒」時期
廣州最早嘅巴士，係「火柴盒」嘅版本，嗰時每部有8位員工，而呢班員工喺分咗甲、乙兩班，而且每班4位（1位司機+1位助手+2個賣飛佬）。而且部巴有2棟門嚟畀乘客上落車，而大門係由賣飛佬自己逳手嚟拉嘅。嗰時喺交通繁忙或冇乜車嗰陣，部巴士逼到至少50個人係好閒。嗰時嘅「火柴盒」汽車公司，大部分都係港澳同國外華僑嘅私人股份企業，喺1926年，利行、利民、國民、模範呢4間公司攞咗巴士嘅辦理權。喺1926年～1928年，嗰時凈係得10部巴士咁少，後嚟過咗1年又加咗10部巴士，同而家嘅巴士重差咗好遠。
到咗1931年，福利、利行、中華、通行、僑商、德記、廣華、利南、模範呢9間公司攞咗第二次辦理巴士名額嘅公司份，嗰時喺政府招商嚟辦，就搞咗成百幾部巴士出嚟。喺20世紀30年代初期，嗰時金融比較穩定就出現咗廣州市嘅交通繁榮現象。而解放初期就出咗12條市區嘅巴士線路。
而所謂嘅「火柴盒」巴士喺20世紀60年代尾就淘汰嗮喇。

巴士同電車公司嘅成立
喺第一部國營公共汽車行咗之後，就喺1953年1月成立咗廣州市第一公共汽車公司，主要係搞廣州市入面嘅巴士營運。嗰時有198部巴士：國營87部、私營111部。而廣州嘅第一部巴士係從東山往返黃沙嘅1號車（而家重喺度，不過線路變咗係東山往返芳村花園）。到咗1959年2月，由於廣州無軌電車成立，嗰時就整咗條從農林下路去到解放路嘅越秀公園條路線嚟營運。而廣州市嘅第一條無軌電車線路喺1960年9月30號正式通車。

依卡路斯客車時期
喺1954年，廣州就喺匈牙利買咗第一批依卡路斯客車嚟搞巴士客運。喺20世紀60年代，嗰時重係比較靚嘅巴士。但係由於發動機好渣屎，重有行緊發動機又鬼咁落後，甚至係剎車系統失靈。所以呢部巴士喺20世紀70年代就冇嗮喇。

「通道車」時期
到咗20世紀70年代中葉，嗰時嘅廣州市客車裝配廠出咗部巴士，而呢種巴士就係由依卡路斯客車改裝，改成咗通道巴士，而呢種有14.2米咁長嘅巴士，實際係用咗兩節車廂嚟整嘅（同而家嘅BRT長車差唔多），可以坐到150幾個人。嗰時，喺兩節車廂入面都各派咗位售票員出嚟。由於車身好長，乘客又多，所以售票員同司機都搞咗句「特殊暗號」嚟溝通。而所謂嘅「特殊暗號」就係㩒下個唥鐘，響到噉嘅嘢就係以下噉解：
1短——有人要落車
2短——請閂門
1長——車入面有突發事件或危險，司機要停車。
由於呢種巴嘅車身太長啦，加上用咗好多佔地面積，相反重唔夠靈活，又行得鬼咁慢，所以喺20世紀80年代尾就冇嗮喇。

無人賣飛巴士
到咗1993年，廣州市率先喺成個中國入面搞無人賣飛，而呢種無人賣飛行為就一直行到而家。喺未有無人賣飛巴士之前，重出現咗巴士賣飛佬喺到站嗰陣拍個車廂嘅身嚟吸引乘客上車嘅。不過無人賣飛巴士出現咗之後就冇呢隻歌仔唱喇。

廣州牌時期
典型嘅廣州牌巴士內籠。兩邊都係趟窗，仲有天窗。凳係木板間條。
内文：廣州客車廠
喺1993年就出咗前門上、後門落嘅巴士。而呢種巴士係由廣州客車廠出嘅廣州牌客車，嗰時廣州客車廠（喺2000年破咗產）都幾犀利下，而廣客甚至重賣到斷貨都有。就係噉，嗰時廣客重創咗賣出1300部巴士嘅記錄。[未記出處或冇根據]而廣州牌嘅巴士一直去到2005年12月23號先至淘汰嗮。

空調車時期
喺1992年，廣州市就出現咗第一部空調巴，而嗰時第一部空調巴喺一汽嘅202號巴士開始搞嘅。喺開咗呢條綫無耐，重掛住幾大隻嘅「美國冷巴正式投入運行」（簡化字：美国冷巴正式投入运行）呢啲字。後嚟呢種巴喺1995年俾國務院發展研究中心頒發咗「第一條冇人賣飛嘅巴士」同埋「中華之最」嘅榮譽證書。而本土第一條用國產空調巴士嘅係1994年嗰陣嘅180號巴士。而空調巴重喺廣州入面霸嗮主流一直到而家，重攞埋熱狗巴士嘅位。而廣州嘅最後一部熱狗巴士喺2013年10月9號深夜正式退出咗歷史舞台。

雙層巴士
喺1985年，廣州市政府率先喺香港買咗部分雙層巴士嚟廣州行，不過嗰陣時都係啲差唔多退役嘅德國同英國出嘅巴士，維修嘅成本比較高，重有高架橋嘅高度又好矮。結果雙層巴士喺1999年開始慢慢噉退出，到2003年冚唪唥退出嗮。
到咗2009年9月雙層巴士重出江湖，不過呢啲車一直都冇上車牌，搞到俾人以為係非法。到咗2015年6月29號，公交226有咗真正雙層巴，用嚟疏導客流。

而家
到而家為止，廣州市有成幾千條巴士、電車同BRT線路，佢係廣州入面嘅其中一個主要交通方式。重有新開通嘅有軌列車。由於越嚟越多廣州嘅地鐵路線開通（包括埋廣佛線、APM，已經開通咗九條線），所以廣州市嘅交通發展思路變成「地鐵為主、公交為輔」嘅觀念。而呢啲思路就令好多經典嘅路線取消或縮短咗。
廣州少年宮

係中國廣東省廣州市嘅少年宮，喺1952年6月1號起好，位置喺越秀區東風西路167號。佢係一間引入蘇聯（今日嘅俄羅斯）模式嘅少年宮，亦係中國內地最早嘅少年宮。

史
1951年，廣州市共青團華南工委書記黃煥秋同團市工委副書記胡澤群去咗蘇聯睇過少年宮嘅運作。返到中國內地之後提出：「為咗畀細路有個好嘅校外活動環境，要學蘇聯噉搞少年宮。」喺1952年初，市共青團同團市工委副書記向中共華南分局書記、廣東省人民政府主席葉劍英提出喺廣州搞少年宮，結果同意喺嶺南文物宮（今日喺文化公園西門附近嘅一間文物館）入面揀間展覽館做少年宮。
由於少年宮營運期間，越嚟越多細路要搞課外活動，加上1965年4月，中國共青團九屆二中全會提過進一步關注少年兒童嘅健康成長，喺1965年後半，廣州市委常委開會決定喺德坭路（今日嘅東風西路），流花湖公園東南邊嘅廣州市健康化工廠舊址搞一間少年宮。1966年6月1號上晝，少年宮正式搬到而家嘅流花湖公園東南邊嘅位。
敏昂萊

敏昂萊（緬甸文：မင်းအောင်လှိုင်，1956年7月3號—)，係緬甸軍政府獨裁者，做緊緬甸總理兼國防軍總司令同埋國家管理委員會主席。2011年，畀當時嘅總統登盛任命為國防軍總司令。2021年2月1號，佢帶頭發動武裝軍事政變，推翻總統溫敏同國務資政昂山素姬奪權，重新建立軍政府統治，同年8月1號，自任為緬甸總理。
敏昂萊率領嘅緬甸國防軍喺羅興亞人危機、反政變示威同鎮壓緬甸少數民族等問題上被認為犯咗戰爭罪同危害人類罪。根據英國聲援緬甸組織嘅評述，佢係緬甸人權改善、民主改革、和平、現代化同埋改善緬甸健康、教育嘅主要障礙。

生平
敏昂萊1956年7月3號喺德林達依州嘅土瓦出世。佢喺1972年讀拉達高中通過咗預科班。佢喺1972年至1973年喺仰光藝術科學大學讀法律，然後喺1974年入讀國防服務學院第19期。喺1977年12月被任命為緬甸軍隊嘅少尉。畢業之後，敏昂萊繼續擔任孟邦嘅指揮職位，喺2002年晉升為金三角區域司令部指揮官，又同兩個反政府組織佤邦聯合軍同撣邦東部民族民主同盟軍談判。
2009年，佢喺對果敢地區嘅反政府軍緬甸民族民主同盟軍發動攻勢後嶄露頭角。
2010年6月，敏昂萊取代瑞曼出任陸海空三軍參謀長。2011年3月30號，佢成為新嘅緬甸武裝部隊總司令，接替前軍政府領袖丹瑞。
2011年11月，根據網上新聞雜誌《伊洛瓦底》報導，外界普遍認為敏昂萊喺當月同中國軍方官員舉行會談，同埋佢同中國達成雙邊防務合作協議之後又舉行咗會談，同當時嘅中共中央政治局常委兼中國國家副主席習近平就中國喺克欽邦衝突方面嘅合作問題進行咗討論。
2012年3月27號，喺首都奈比都嘅一次演講上，佢為軍隊喺國家政治入面嘅持續作用辯護。
2012年4月3號，緬甸政府宣布任命敏昂萊為緬甸副總理，喺緬甸武裝部隊入面排名第二。佢喺2013年3月晉升為大將。
2020年1月18號，中國領導人習近平訪問緬甸嗰陣同敏昂萊會面，兩個人同意加強緬甸軍方同中國軍方往來，維護好共同正當權益，共同推動中緬命運共同體建設。
2021年2月1號，緬甸軍方喺佢領導下發動軍事政變，奪取以昂山素姬同溫敏為首嘅原政府政權，隨後成立緬甸國家管理委員會作為軍政府領導機構，由佢做軍政府領袖。同年8月，軍政府任命敏昂萊為總理，又宣佈緊急狀態延長到2023年8月。
2021年7月，非政府組織「無國界記者」將敏昂萊列入「新聞自由掠奪者」名單，名單入面重有習近平、普京、金正恩、林鄭月娥等打壓新聞自由嘅政治人物。
救世軍韋理夫人紀念學校

救世軍韋理夫人紀念學校係香港一間小學，位於柴灣盛泰道100號杏花邨平台。

史
救世軍韋理夫人紀念學校嘅前身救世軍光慈學校，喺1968年創立，校舍喺慈雲山邨同第40座（後來劃入慈愛邨，名為愛寧樓）相連嘅「火柴盒」格式校舍（現址係慈愛苑三期嘅兒童遊樂場，石壆位置大概係當年校址界線）。1985年11月21號校舍同愛寧樓俾房屋署列為危樓，要喺1989年按「擴展重建計劃」清拆。港府喺1986年批出杏花邨小學校舍地皮畀救世軍，學校喺1987年搬過去並改成而家個名。
2008年改為全日制，上午校留返喺原址，下午校就搬去柴灣環翠邨翻新校舍，叫救世軍中原慈善基金學校。
敏達天皇

敏達天皇（粵拼：man5 daat6，538年—585年），係傳說日本嘅第31代天皇。
救傷站

救傷站係一個暫時起出嚟嘅範圍，專係用嚟放急救箱，有必要時攞嚟用。呢個範圍一般都係一個帳篷，因為方便搬嚟搬去，喺好多大型嘅活動都會用到。
救世軍

救世軍（英文：The Salvation Army）係一間國際基督教教會同慈善組織，以軍隊形式作為架構同行政方針，致力於塑造生命、關懷社群同造就信徒。致力扶助社會上有需要嘅人；並因着神嘅愛，積極回應社會需要，向身處喺危難同天災之中受影響嘅人提供援助。

歷史
救世軍嘅起源追溯至1865年，當時身為倫敦循道會牧師嘅卜維廉，為咗向倫敦貧民區嘅貧困、無家可歸、飢餓同被遺棄嘅人傳揚基督嘅福音，就放棄咗循道會舒適嘅講壇，進入人群之中傳道。
卜維廉原本打算安排呢啲初信嘅教徒喺各教會參與聚會，但係佢漸漸意識到當時恆常出席教會聚會嘅人並唔適應同呢班衣衫襤褸嘅窮人一齊崇拜，而呢班新信徒亦對進入教會覺得唔方便。有見及此，卜維廉就喺英國倫敦東部嘅貧民區創立東倫敦基督徒佈道團，並喺帳蓬、劇院、禮堂甚至戶外地方舉行聚會，又向嗰啲飢餓嘅、無家可歸、貧困嘅人提供幫助。1867年，卜維廉只有10名全職同工，但到咗1874年，基督徒佈道團已經有多達1,000名義工同埋42名傳道人。卜維廉被追隨者稱為「大將」，福音事工迅速由倫敦東陲擴展至鄰近城市。
「救世軍」呢個名嘅由來源於卜維廉喺1878年嘅基督徒會年報當中，讀到一句「基督徒佈道團係一支志願軍隊」。佢就將「志願軍」刪去，再寫上「救世軍」呢個詞，「救世軍」呢個名自此被採用，之後更成為整個組織嘅事工基石。信徒成為救世軍軍兵，而家亦為救世軍人。整支「軍隊」配備制服、旗幟、銅管樂隊、軍歌。
卜維廉同佢老婆以及其他軍官以福音事工同社會服務事工嘅雙重路線，竭力擴展神嘅國度。發展至今，救世軍已經遍及全球131個國家同地區，並奉耶穌嘅名喺冇分彼此嘅原之下幫助有需要嘅人。

特色
「救世軍」喺世界各地成立，並且將工作區域稱為「軍區」，一般會堂為「部隊」，駐堂牧師為「軍官」，加入軍中嘅基督徒為「軍兵」，佈道為「戰役」，加入教會為「募兵」，信主公開嘅誓約告白為「軍兵戰條」，以軍事術語同組織來處理行政事務而成為救世軍嘅特色，享有「以愛心代替槍砲嘅軍隊」嘅美譽。

國際使命宣言
救世軍係一個國際性組織，係基督教普世教會之一。信仰係基於聖經，服務係源於神嘅愛，使命係傳揚耶穌基督嘅福音，並奉佢嘅名喺冇分彼此嘅原則之下去滿足有需要嘅人。
救世軍街

救世軍街（英文：Salvation Army Street）係香港一條街，喺香港島灣仔區，街名嚟自附近香港救世軍建築物。
救世軍街西北連接住活道，盡頭係鄧肇堅醫院。附近嘅路包括愛群道、皇后大道東同永祥街。
栗里站

栗里站係釜山地鐵2號線嘅其中一個地底車站，喺韓國釜山廣域市北區華明洞（韓文：화명동）。

車站結構
站體係2面2線側式月台嘅地底車站，等車月台有月台幕門，有4個出口。

史
1999年6月30號：落成啟用。
栗駒高原站

栗駒高原站（日文：くりこま高原駅／くりこまこうげんえき Kurikoma-kōgen eki */?）係東日本旅客鐵道（JR東日本）嘅其中一個鐵路車站。
栗駒高原站係日本楔位文，重未完成，麻煩你幫手補充內容。
栝樓

栝樓（粵拼：kut3 lau4；學名：Trichosanthes kirilowii）係葫蘆科栝樓屬嘅長年生爬藤草本植物，原產中國山東、河南、安徽，而家喺中國大陸好多個地方都搵到。

用途
佢嘅果有解熱止渴、利尿、鎮咳祛痰嘅功效，佢嘅製劑可以醫冠心病。
栗鵐

栗鵐（粵拼：leot6 mou4，學名：Emberiza rutila）係雀形目鵐科鵐屬嘅其中一個物種。
栗鼠

栗鼠即栗鼠屬（Didelphidae）係嚙齒目毛絲鼠科嘅屬，有2個品種，都係喺南美洲。
校刊

校刊係一本學校刊物，包括創校特刊、學生年報、同學各班、學會記錄，入面記錄每年嗰間學校同學生嘅事、包括學校歷史、校政嘅變遷、學校威水歷史圖片、校內校外比賽成績咁。以前校刊有社論、專欄同投稿天地、小說、戲劇評論都有。

代表作
皇仁書院《黃龍報Yellow Dragon》1899年6月創刊，封面飛龍一條。
英華書院《英華青年The Ying Wah Echo》1919年7月創刊，原本用文言文寫，1924年7月改用英文。
中大學生報
校園暴力

校園暴力，又叫校園欺凌，係指學校入面一啲學生長時間針對住另一啲學生蝦蝦霸霸嘅行為，包括言語同身體上嘅暴力，對受害人身心構成傷害。
校園槍擊案

校園槍擊案（school shooting）係發生響校園嘅槍械蹀血事件，特別係指縱慾殺手型嘅犯罪，多數響槍械普及嘅國家發生。事件嘅起因通常係有暴力傾向嘅人受到外界刺激，或者個人精神唔平衡、受唔到生活壓力、校園欺凌等，所以出現極端嘅反社會行為，一不做二不休，企圖一鳴驚人，歷史留名。
校務主任

校務主任係學校入面嘅老師嘅一種，屬於主任級，負責管理校園事務。校務主任有機會俾學校升做副校長，甚至直升校長。
副校長休假可以由校務主任署理職務。
校園

校園，又叫校區，係學校（尤其係大學同學院）用緊嘅土地範圍，主要建築叫校舍，除咗校舍之外重會有其他唔同用途嘅建築同設施，譬如禮堂、圖書館、飯堂、宿舍。
新假期

《新假期》，原本叫《新假期周刊》，係香港休閒雜誌，主要講旅遊同飲食，1999年9月由英皇集團旗下嘅新傳媒集團創刊。2016年10月13號開始，佢同集團嘅《新Monday》、《東方新地》、《more》四本雜誌合併成一本雜誌，逢禮拜四出版。
新傳媒私人有限公司

新傳媒私人有限公司（英文：Mediacorp Pte. Ltd.），簡稱新傳媒（英文：Mediacorp），係新加坡嘅媒體集團，由政府部門演變成為名義上嘅商業機構，唯一股東係由新加坡政府操控嘅淡馬錫控股。新傳媒係新加坡唯一免費電視經營者，同時跨足廣播電台、電影製作同埋報紙媒體。新傳媒擁有6個電視頻道同埋11個電台頻道，係當地最大媒體廣播機構同埋唯一地面電視廣播機構。

已停播頻道
奧多頻道（英文：Okto）（Okto）：播放兒童節目頻道（英語），廣播期間嘅背景聲道為Gold 905（英文：Gold 905FM）。
奧多體育（Okto Sports）：體育頻道，播出時間為週日至週五晚間9點、週六晚間7點（用奧多頻道播出）。

廣台廣播
所有頻道24小時廣播，同時可以通過meLISTEN網頁重溫。

OTT服務
meWATCH：新傳媒嘅OTT 網站，喺2013年4月1日推出，提供免費同埋付費影片，同埋新傳媒所有免費電視頻道，15個網路頻道嘅直播 。
新儒家

當代新儒家，又叫做現代新儒家，係一個現代儒家嘅學派。呢個學派起源於中華民國嘅建國時期，喺國共內戰之後流行喺臺灣、香港同埋美國等唔同嘅地方。中華人民共和國推行改革開放同香港回歸之後，呢個學派喺中國大陸都開始發展。

背景同概況
新儒家係從民國新文化運動以嚟全盤西化嘅思潮所產生出嚟嘅思想，佢對近代中國嘅影響力非常大。係由一批學者堅信中國傳統文化對中國仍然有價值，認為中國本土固有嘅儒家文化同人文思想存在住一種永恆嘅價值，佢哋希望發展中國文化同社會現代化嘅一個學術思想流派。1921年學衡社嘅成立同埋1922年學衡雜誌嘅創刊，以純學術嘅形式融化新知昌明中國文化的精粹，同時亦都引發咗新儒家哲學思辨嘅興起。新儒家之所以為「新」，就好似方東美所講：「將儒家作為思想嘅祖宗，融合埋中西哲學，去建立新儒學」。牟宗三就講：「凡係願意用平正嘅心懷，承認人類理性嘅價值，以抵抗一切非理性嘅嘢（包括哲學思想、觀念系統、主義學說、政經活動……），佢就係儒家，呢個就係新儒家。」當代新儒家嘅共通點就係一方面對儒、道、釋三家做一個新嘅詮釋，另一方面就將西方哲學思想融會喺中國傳統智慧入面，從而肯定中國傳統哲學亦都可以發展出民主同埋科學現代思想，嘗試去完成中西哲學會通嘅工作，所以佢同就噉肯定傳統嘅保守國粹學派，即係以康有為為首嘅孔教運動路線係完全唔同。更正統嘅新儒家就認為唔需要用其他文化學說體系嘅角度去改變儒家，只需要喺儒家本身嘅體系入面去搵番普世性嘅道理去發展新時代嘅儒學。同時，唔同文化嘅體系亦都可以喺其他文化體系入面去吸取番有益嘅成分去補充。

唔同時代嘅新儒家代表人物
新儒家可以分成三代，第一代係1921年去到1949年，代表哲學家有熊十力、梁漱溟、馬一浮、張君勱、馮友蘭；1950年去到1979年就係第二代，代表哲學家有方東美、唐君毅、牟宗三、徐復觀；第三代就係1980年到依家，代表哲學家有成中英、劉述先、杜維明、霍韜晦、姚新中。其中張君勱、唐君毅、牟宗三、徐復觀曾經聯署發表咗《為中國文化敬告世界人士宣言》，強調「心性之學」係了解中國文化傳統嘅基礎。佢哋同方東美、馮友蘭、熊十力、梁漱溟有新儒學八大家呢個稱呼。

當代新儒家嘅學術思想
根據臺灣東海大學榮譽教授蔡仁厚2005年6月1號喺香港《成報》發表嘅「當代新儒家的學術貢獻」，可以分為以下五點：
表述心性義理：令三教智慧系統再次喺世上出現
發揮外王大義：解答中國文化入面政治同埋事功嘅問題
疏導中國哲學：令中國哲學史嘅發展更加暢通
消納西方哲學：譯註三大批判融攝康德哲學
會通中西哲學：疏導中西哲學會通嘅道路
大約喺1949年，唐君毅同埋錢穆呢批新儒家學者，咁啱生活喺政局混亂嘅時代，所以佢哋喺香港避難同埋生活。喺呢個時間佢哋就喺香港起咗個新亞書院，就噉樣對香港中文大學做咗好多貢獻，於是佢哋就畀人視為宋代書院文化嘅延續。

解釋民主
熊十力認為孔子嘅大道思想就係真正嘅民主思想，佢認為只要世界大同，每個人都做君子嘅行為，呢個就係最高嘅民主政治。

同西方哲學嘅會通
中國哲學同埋康德哲學嘅融通
牟宗三《智的直覺與中國哲學》：
人或可說：你這樣作，是把康德拉入中國的哲學傳統裡，這未必是康德之所願，而你們中國那一套亦未必是康德之所喜。我說：理之所在自有其必然的歸結，不管你願不願；而以康德之特重道德而且善講道德，則中國這一套亦未必非其所樂聞。你以為中國這一套未必是康德之所喜，是因為你不解中國這一套之本義、實義，與深遠義故。假若中國這一套之本義、實義，與深遠義能呈現出來，則我以為真能懂中國儒學者還是康德。
 – 牟宗三，序, '智的直覺與中國哲學'
（粵語翻譯：你哋話我噉做，係將康德拉入中國嘅哲學傳統入面，噉樣未必係康德想做嘅嘢，而我哋中國嗰一套亦未必係康德鍾意。我嘅回應就係：道理嘅所在一定有佢必然嘅歸結，無論你願唔願意；而以康德特別重視道德，又擅長講道德，噉中國嗰一套未必係佢鍾意。你以為中國嗰套未必係康德鍾意，係因為你唔理解中國嗰套嘅本義同實義，同埋中國呢套究竟有幾深遠。假如中國呢套噉有本義同實義，而且又咁有深義，噉我覺得能夠明白中國儒學嘅人一定係康德。）
新儒家同埋美國實用主義嘅會通
安樂哲、郝大維呢批學者認為，儒家應該用中國哲學方式嘅思維去理解，而唔應該去附會西方嘅思維。同時，佢哋又認為儒家學說嘅內容同埋約翰杜威嘅社群共同生活以及民主思想又有相通嘅地方。於是，新儒家學者又將儒家思想同埋杜威嘅美國實用主義會通，形成咗關注社群生活嘅儒家民主主義。

三聖
梁漱溟、熊十力、馬一浮，合稱新儒家三聖。

八大家
新儒學八大家係具有代表性嘅八位新儒家學者嘅合稱。分別有：
熊十力
梁漱溟
張君勱
馮友蘭
方東美
唐君毅
牟宗三
徐復觀
喺1940年代，賀麟曾經提出過新心學，佢將黑格爾哲學加入咗儒家思想入面。
新傳媒七公主

新傳媒七公主，係新加坡新傳媒喺2006年12月所力捧嘅7位女演員組合喺一齊嘅統稱，佢哋喺呢段時間被力捧成為當家花旦。
隨着時間變化，新傳媒七公主喺經歷多次成員變遷後，直到2021年6月，仍然喺新傳媒嘅包括：劉子絢、瑞恩、白薇秀同埋陳鳳玲，而歐萱、謝宛諭同埋姚懿珊就已經離開咗。
相對於七公主，新傳媒亦喺2014年推出咗八公子組合。
新元古代

新元古代係元古宙入面最後一個代，響10億年到5.4億年之前，即係響中元古代之後，可以細分拉伸紀、成冰紀、埃迪卡拉紀。
地質時代
新傳媒8頻道

新傳媒8頻道（英文：MediaCorp Channel 8），又叫做「第八波道」，係新傳媒私人有限公司旗下嘅一個華語綜合娛樂電視頻道，亦係新加坡首個以華語廣播為主嘅電視頻道。
新傳媒八公子

新傳媒八公子係星加坡新傳媒喺2014年4月所力捧嘅8位男演員組合統稱，亦係繼七公主以來，新傳媒力捧嘅第二組組合。
到2021年為止，得返陳羅密歐、徐彬、陳泂江、徐鳴傑同埋方偉傑仍然留喺新傳媒。至於張振煊同包勳評已經離開咗新傳媒，而馮偉衷就喺2019年履行國民服務嘅時候喺紐西蘭出意外而離世。
戰神廣場

戰神廣場（Champ de Mars）係法國巴黎一笪大廣場，西北有巴黎鐵塔，東南有巴黎軍校，曾經搞過幾次萬國博覽會。
戰神廣場地圖
戰船

戰船係用嚟打仗，開片用嘅船，船上裝有武器。大隻嘅戰船叫「戰艦」。

軍用
軍用艦船軍艦係列入海軍編制，用於完成戰鬥任務同保障任務嘅戰鬥艦艇同特種艦艇，現代軍艦一般裝有導彈、火砲、魚雷、水雷、反潛武器同其它兵器，有啲重載有作戰飛機同直升機。

歷史
15世紀後，火砲逐漸成為歐洲風帆戰艦嘅主要武器。17世紀中葉，開始依甲板層數同火砲數量畀戰艦分級。一，二，三，級艦火力力量強，作戰時排成一線戰列進行射擊，故稱戰列艦，佢哋構成海軍嘅基本戰鬥核心；四，五級艦火力較弱，但航速較快，被稱為巡航艦，其使命係進行偵察同喺海運航線上活動；六級艦主要用於通信勤務。
19世紀喺軍艦發展史上佔有特殊嘅地位，喺動力，船體，火砲等方面完成咗由古代戰船向現代軍艦嘅演變。
1813年，建成咗第一艘以蒸汽機為動力嘅軍艦－裝有20門大砲嘅德莫羅哥斯號。佢係由著名嘅美國科學家“蒸汽船之父”富爾頓設計嘅，呢實際上係一座用明輪推動嘅浮動砲台。明輪效率低，喺海戰和風浪中容易受損，呢喺某種程度上限制咗蒸汽動力軍艦嘅發展。
1816年螺旋槳推進器誕生之後，英國於1844年前後建造咗第一艘螺旋槳戰艦－響尾蛇號，呢導致咗蒸汽機終於成為軍艦主要動力。但喺此後嘅相當於長嘅一段時間內，軍艦上用保留風帆作為輔助動力。 19世紀末，啲人開始研製以汽輪機為動力嘅軍艦，第一艘裝有汽輪機嘅軍艦係1904年下水嘅英國紫石英號巡洋艦。
早喺火砲開始用於海軍時，啲人就萌發咗建造裝甲艦嘅思想。
1792年，西班牙同法國人圍攻直布羅陀要塞時，就曾喺木製風帆戰船上安裝裝甲，以抵禦岸炮嘅砲火，但係由於動力嘅問題，使建造裝甲艦嘅思想喺當時難以實現，只有喺蒸汽機得到應用後，才使佢能夠從夢想變為現實。
1854年，法國建造咗一座裝有10厘米厚鋼板裝甲浮動砲台，用佢來襲擊俄國嘅克里米亞要塞，佢經受住咗俄軍嘅猛烈炮火，而俄軍卻喺法國軍艦嘅攻擊下被迫投降。呢使各海軍大國接受咗需要裝甲軍艦嘅思想，開始大規模建造呢種軍艦。
1859年，法國首先建造咗世界上第一艘裝甲軍艦－光榮號裝甲巡洋艦。“光榮”號係一艘木殼裝甲艦，木製船身，包有鐵皮裝甲，以蒸汽機為主機，以風帆為輔助動力，排水量5617噸，裝備有36門舷炮。佢嘅設計師係杜普羅梅。
1861年，英國建造咗世界上第一艘鐵殼裝甲艦－勇士號。初期嘅裝甲軍艦係喺木殼或鐵殼軍艦嘅兩舷中部或成個船舷裝上裝甲，蒸汽機功率唔足，仲需輔以風帆。直到19世紀70年代後，工業能夠生產出馬力大而又經濟可靠嘅蒸汽機，毋須風帆助力之後，才得以建造全裝甲嘅軍艦。
早期嘅蒸汽動力軍艦裝備嘅仲係固定嘅舷炮，並且係從砲口裝填球形實心背景嘅前裝式滑膛砲。就喺裝甲戰艦問世之際，開始出現咗安裝喺軍艦縱軸線上用裝甲防護嘅旋轉砲塔型艦炮。佢可以根據需要向各個方面開砲，呢使艦炮嘅數量可一下子減少一半。 1906年，英國製造嘅以汽輪機為主機，裝有5座雙聯裝砲塔嘅裝甲艦無畏號戰艦下水咗，佢標誌著現代軍艦朝代嘅開始。
戰神

《戰神》，又叫《香港大災難》，係台灣首套結合科幻同災難嘅電影。上映前，劇本原本用台北市西門町做戰場，重事先整咗西門町嘅模型，但交畀行政院新聞局審查劇情嗰陣，主管單位話「點可以擺西門町用嚟做外太空人到地球嘅場地！」。於是乎，製作人員唯有放棄西門町模型，改咗做香港至繼續拍。
套戲2000年代俾人挖返出來，由於劇情天馬行空，講關公保衞地球，所以又俾人叫《關公大戰外星人》。

大概
故事劇情講外星人入侵地球，關帝顯靈，保衞地球，故事揉合現代科學同神話故事，高低起伏，化成一部空前絕後嘅科幻災難片。

劇情
趙老先生係雕刻家，本身盲咗。佢一生一直喺度雕刻。雖則佢日日刻嘅，不過係嚿木頭，但就係佢心靈寄托。佢要一心一意，刻好關公像。過咗四年，佢一直唔停咁刻關公像，認為神像一整好，就會有無比神力。
之不過，佢個仔趙超羣，係科學家，成就傑出，所以頂唔順老竇成日刻神像，好似呆咗咁。所以雖然係兩父子，但思想南轅北轍。趙老先生嬲個仔咁大，送埋佢去讀書，竟然話返佢轉頭，所以兩父子有好大衝突。
某日，天空突然出現飛碟，外星人落嚟任意破壞，大家完全束手無策。與此同時，趙老先生吞埋最後一口氣，同神像點睛，心中所信嘅神力終於出現。最後，得到武聖關公顯靈，揸住青龍偃月刀下凡，雙方一輪激戰之後，關公力斬外星人，拯救萬民於水深火熱。

香港數碼修復
香港電影導演彭浩翔，已經由台灣買咗呢套片嘅孤本，並且送去泰國用數碼修復，由於孤本太殘破，聲帶壞咗，所以會搵楊千嬅同余文樂重新配音。
戰神星

戰神星（Bellona），即係小行星28，係太陽系小行星帶嘅一粒小行星，喺1854年3月1號發現。
戰舞

戰舞（粵拼：zin3 mou5；英文：war dance）係指用跳舞嚟模擬打交，喺部族社會好常見，多數傳統上係由男人嚟跳嘅。戰舞嘅出名例子有蘇格蘭劍舞同毛利人戰舞。
格奧爾基伊萬諾夫

格奧爾基伊萬諾夫（Gjorge Ivanov，1960年5月2號—）係北馬其頓政治人，2009年到2019年做過北馬其頓總統。
格奧爾格歐姆

格奧爾格歐姆（Georg Ohm，1789年3月16號—1854年7月6號）係德國物理學家，發現電阻入面電流同電壓嘅正比關係，即係歐姆定律，電阻單位歐姆個名就係紀念佢。
格奧爾格·康托爾

格奧爾格·康托爾（1845年3月3號—1918年1月6號）係德國數學家，發明集合論。
格得梅拿

格得梅拿（德文：Gerd Müller，1945年11月3號—2021年8月15號）係德國足球員，1966年到1974年西德足球代表隊成員，參加過三次世界盃足球賽，幫手攞過1974年世界盃冠軍。而佢職業生涯主要效力拜仁慕尼黑。
旅行團樂隊

旅行團樂隊（粵拼：leoi5 hang4 tyun4 ngok6 deoi6；簡化字：旅行团乐队；英文：The LifeJourney），喺1999年成立嘅搖滾樂隊，2005年同摩登天空簽約後改名。2020年3月，加盟湖南衛視《歌手·當打之年》，喺第五輪排位賽憑住《永遠都會在》奇襲聲入人心男團最終成功攞到正式補位資格，喺第五輪遭到淘汰，之後喺突圍賽演唱《Bye Bye》以第四名突圍失敗。

成員
初期有孔陽（2018年改名做孔一蟬）、黃子君、韋偉三名穩定成員，2010年1月，鼓手徐彪加入，形成而家嘅陣容。
而家嘅成員：
主唱／結他：孔一蟬 Yann
結他／合聲：黃子君 Mali
鍵盤：韋偉 oldbanana
鼓手／打擊樂：徐彪 Xu Biao
已離開成員：
低音電結他／合聲：P型 朱筱毅Paul
鼓手／打擊樂：段然 David Duan

經歷
1999年10月，樂隊喺柳州成立。2005年10月，出首隻單曲《The story of sun and I》，收錄喺《摩登天空5》。同年9月，簽約摩登天空唱片公司。2008年5月，出首張專輯《來福膠泥》（Lifejourney）。2009年4月，出EP《等你吃飯》。2011年6月，出第二張專輯《Wonderful Day》。2013年12月，出第三張專輯《於是我不再唱歌》。2014年，喺新專輯嘅北京首唱會上，宣佈同摩登天空合約滿後，唔再續約，自立門戶。

《歌手·當打之年》
2020年3月，加盟湖南衛視《歌手·當打之年》，喺第五輪排位賽憑住《永遠都會在》奇襲聲入人心男團最終成功攞到正式補位資格，喺第五輪遭到淘汰，之後喺突圍賽演唱《Bye Bye》以第四名突圍失敗。

獎
2011年4月2號：攞音樂風雲榜嘅「2008年度最佳搖滾新人」獎。
2011年10月：憑住《Wonderful Day》入圍台灣金音創作獎「最佳海外創作專輯獎」。
2013年4月：攞音樂風雲榜「最佳搖滾樂隊」、「最佳搖滾單曲」（北京夏夜）獎。
旅遊

旅遊係旅行活動。佢係一種社會現象，又係一盤生意或者叫做產業，涉及到政治、經濟、文化、歷史、地理、法律咁。旅遊一般分為觀光旅遊同遊歷兩種，前者歷時短，體驗較淺；後者相反。觀光客鍾意去觀光熱點而遊歷愛好者鍾意小眾活動，例如去影蝴蝶、睇雀。
旅行代理商註冊處

旅行代理商註冊處，係香港政府部門，屬商務及經濟發展局工商及旅遊科旅遊事務署旗下，負責監管旅行代理商同管理旅遊業賠償基金。
旅行商問題

旅行商問題（粵音：leoi5 hang4 soeng1 man6 tai4 | 英文：travelling salesman problem），又叫旅行推銷員問題，係運算理論上一條好出名嘅難解問題。
自從廿世紀起，旅行商問題就吸引咗好多電腦科學同商學工作者嘅關注。例如一間企業會想計劃自己送貨路線嗰陣，就要面對好似旅行商問題噉嘅情況－送貨路線設計得唔好，會搞到燃料等嘅成本明顯上升。

問題
睇埋：難解問題同圖論
想像家陣有個 sell 士要去做推銷，佢攞住幅地圖，知自己要去勻香港、澳門、深圳、珠海、東莞、佛山、中山同廣州等多座喺珠江周圍嘅城市，然後佢自然想搵出一條最短可能路線，條路線要達到
行勻嗮咁多座城市、
每座城市淨係經過一次、兼且
起點同終點係同一笪地方
呢三點。
廣義化些少嘅話，旅行商問題可以當做任何
Input：攞幅有若干粒節點嘅圖，
Output：畀出一條最短可能嘅線，達致「去勻嗮啲節點、每粒節點淨係經過一次、起點同終點係同一點」。
用德國做旅行商問題嘅例子。圖入面見到柏林。用德國做旅行商問題嘅例子。圖入面見到柏林。 旅行商問題嘅抽象圖解旅行商問題嘅抽象圖解 喺現實，仲要考慮埋路線嘅成本，例如唔同路線距離唔同，上圖每條路線掕住嘅數－20、34、35 ...－表示咗佢個成本。喺現實，仲要考慮埋路線嘅成本，例如唔同路線距離唔同，上圖每條路線掕住嘅數－20、34、35 ...－表示咗佢個成本。

解法
睇埋：窮舉搜尋同最佳化
呢條問題就噉望落好似好簡單，但事實表明佢係條難解問題：想像家陣用窮舉搜尋嚟解旅行商問題，將啲可能路線組合冚唪唥睇嗮佢－睇勻「香港-深圳-東莞-...」同「香港-深圳-珠海-...」... 如此類推咁多個組合，噉做嘅時間複雜度會係
咁多，當中  係指節點嘅數量。呢個情況極冇效率（可以睇吓大 O 符號相關嘅圖表），個  大些少已經會搞到部機做唔到「喺有限時間內出答案」；而且上面呢個情況只係最簡單嗰隻旅行商問題－如果要响現實世界解旅行商問題，部機仲起碼要考慮埋「每條路線成本都唔同」噉嘅問題，因為正常嚟講條條路嘅特性（長度同塞車嘅機率呀噉）都唔同。
旅行家集團

旅行家集團（The Travelers Companies）係美國保險公司，主要賣產險，亦有金融相關業務。
旅行吊靴鬼

《旅行吊靴鬼》（Travel Stalker），係香港電視娛樂製作嘅遊埠節目系列，總共有兩季，每季各兩輯。第一季由2016年11月28號開始到2017年1月31號逢禮拜一、二22:30-23:00喺ViuTV播，分做《旅行吊靴鬼 - 台灣》（禮拜一播）同《旅行吊靴鬼 - 日本》（禮拜二播），分別由李敏同李蔓瑩做主持。第二季由2017年2月27號開始到3月28號逢禮拜一、二22:30-23:00喺ViuTV播，分做《旅行吊靴鬼 - 韓國》（禮拜一播）同《旅行吊靴鬼 - 泰國》（禮拜二播），分別由李蔓瑩同李敏做主持。
節目主持無預先規劃行程，而係每日都會搵一組到當地遊埠嘅香港人，好似「吊靴鬼」咁黐住人哋一齊玩。
旅行唔只食買玩

《旅行唔只食買玩》（Tokyo Quest）係香港電視娛樂製作嘅遊埠節目，喺2019年9月9號到9月27號逢禮拜一到五22:30-23:00喺ViuTV播，由蘇麗珊、林小美（Cherry）主持。節目主持去到日本一邊學唔同技藝，一邊週圍玩。
旅行社

旅行社係幫手安排行程嘅公司，亦會辦旅行團。
旅遊事務署

旅遊事務署（英文：Tourism Commission，縮寫：TC）係香港特別行政區政府商務及經濟發展局工商及旅遊科轄下嘅部門，負責制定政府嘅旅遊業發展政策同策略，並統籌同業界嘅聯繫，加強協調推動旅遊業嘅發展。

職責
旅遊事務署與香港旅遊發展局同其他機構緊密合作，推動香港旅遊業嘅發展。
旅遊事務署嘅主要職責，係制訂同統籌落實各項促進旅遊業發展嘅政策、策略同計劃。旅遊事務署署同時負責領導同協調其他政府決策局同部門，推行對旅遊業有影響嘅政策同措施。

理想同策略
理想
建立同促進香港作為亞洲首要嘅國際城市，世界級嘅渡假同商務旅遊目的地。
策略
亞洲區內卓越嘅國際大都會，中西文化薈萃，共冶一爐，別具一格。
通往區內各地，特別係中國內地嘅門戶，盡享位處亞洲中心嘅地理優勢。
區內優秀嘅商業同服務中心，係發展亞洲商貿嘅必然之選。
亞洲盛事之都，多姿多采嘅盛事接踵而來。
魅力凝聚之都，為男女老少帶來各式各樣嘅視聽感觀享受。
楊毅

楊毅 (香港政治人)，中華海外聯誼會代表，喺2021年香港選舉委員會界別分組選舉自動當選。
楊毅 (香港音樂人)
楊毅 (香港生意人)，香港短途馬王「友瑩格」馬主。
楊氏不等式

楊氏不等式係加權算術－幾何平均值不等式嘅特例，楊氏不等式係証明赫爾德不等式嘅一個快捷方法。

證明
我哋知道函數係一個凸函數，因為佢嘅二階導數恒為正。從而我哋有：
呢度我哋用咗凸函數嘅一個性質：對任意 ，如果 ，就有：

推廣
設係一個連續、嚴格遞增函數而且 。下面嘅不等式成立：
觀察嘅圖形，好容易睇出呢個不等式嘅一個直觀証明：以上兩個積分式所表示嘅區域之和比由同組成嘅矩形嘅面積大。
楊永信

楊永信（1962年6月—）係中國山東省臨沂市第四人民醫院副院長、網癮戒治中心主任，因為用電擊、叩頭嚟醫網癮而備受爭議，有病人家屬支持同感謝楊永信嘅治療，但亦都有人話電擊虐待病人唔人道。
中華人民共和國衛生部響2009年7月13日叫停電擊治療法，之後楊永信改用低頻脈衝治療，但係同樣有前病人話好難受。
楊永信對於治療上網成癮嘅方法同主張，被一啲學者認為係醫療假資訊。而追捧佢嘅中國官媒亦有份散播呢啲假資訊。